**Orlan-10** je prieskumné bezpilotné lietadlo, určené na prevádzku v extrémnych klimatických podmienkach. Pomocou vstavanej kamery umožňuje tento dron sledovať rozsiahle územia. Je poháňané dvojlistou vrtuľou umiestnenou v prednej časti. Vzlet je zabezpečený pomocou katapultu a pristátie pomocou padáku. Systém Orlan-10 je ovládaný dvoj alebo trojčlennou posádkou. Orlan-10 bol vyvinutý Špeciálnym technologickým centrom v Petrohrade.

Konštrukcia
-----------

Prieskumné bezpilotné lietadlo Orlan-10
Pri stavbe dronu Orlan-10 bola použitá modulárna architektúra, ktorá umožňuje veľmi rýchlo meniť vybavenie lietadla a prepravovať ho v rozloženom stave. Dron je vybavený fotoaparátom a gyroskopicky stabilizovanou televíznou kamerou. Pozemná riadiaca stanica umožňuje ovládať až 4 drony súčasne. Jeden z týchto dronov môže byť použitý na retransmisiu signálu z riadiacej stanice smerom k ďalším dronom, ktoré už nie sú v dosahu stanice. Dosah signálu z riadiacej stanice je 180 - 200 km.

Po vyplnení stanovenej úlohy je dron navedený operátorom do určitej oblasti, kde pristane pomocou zabudovaného padáku. Okrem toho má integrované ešte dva bezpečnostné systémy, ktoré chránia palubné prístroje v prípade tvrdého pristátia. 

Benzínový motor umožňuje dronu letieť maximálnou rýchlosťou 170 km/h a vydržať vo vzduchu až 18 hodín. Maximálna vzletová hmotnosť stroja je 18 kg, z toho užitočné zaťaženie predstavuje 5 kg.

Nasadenie
---------

V apríli 2015 Rusko dislokovalo drony Orlan-10 v Arktíde. Používajú sa tam na sledovanie námorných trás a na pomoc pri záchranných operáciách. Pri teplotách klesajúcich až na -30 oC je Orlan-10 jedným z mála dronov, schopných operovať v arktickom prostredí. 

### Vojna na Donbase

Podľa vyhlásení ukrajinskej armády boli viackrát pozorované ruské drony nad oblasťou protiteroristickej operácie na Donbase. V máji 2014 bolo zostrelené jedno z týchto prieskumných zariadení, ktoré je údajne modifikáciou ruského bezpilotného lietadla Orlan-10. Bolo vybavené prístrojmi na 3D mapovanie územia a monitorovanie bojov v reálnom čase. Podľa ukrajinských záznamov bolo od začiatku konfliktu na Donbase zostrelených alebo spadlo celkovo osem týchto bezpilotných lietadiel.

### Ruská intervencia v Sýrii

Ako potvrdil hovorca ruskej armády Igor Konašenkov, ruské drony monitorujú zo vzduchu územie bojov v Sýrii. 16. októbra 2015 zostrelila turecká stíhačka na sýrsko-tureckej hranici lietadlo Orlan-10.

Špecifikácie
------------

### Hlavné charakteristiky

* **Posádka**: 0 (ovládané na diaľku 2 - 3 osobami)
* **Dĺžka**: 1,8 m
* **Rozpätie krídel**: 3,1 m
* **Prázdna hmotnosť**: 12,5 kg
* **Maximálna vzletová hmotnosť**: 18 kg

### Výkony

* **Cestovná rýchlosť**: 100−150 km/h
* **Dolet**: 600 km
* **Akčný rádius**: 50−120 km
* **Dostup**: 6 000 m
* **Výdrž**: 10 - 18 hodín

Referencie
----------

1. ↑  СТЦ в 2011 г. может увеличить поставки БПЛА "Орлан"
2. ↑  На вооружение армии и силовых структур ежегодно поступают десятки беспилотников «Орлан»
3. ↑  Orlan-10
4. ↑  Ukraine Says it Shot Down a Russian Spy Drone
5. ↑  Na Ukrajine sa zrútil ruský dron Orlan-10
6. ↑  Did NATO Forces Just Down a Russian Drone Over Turkey?
7. ↑  Орлан-10

|  |  |
| --- | --- |
| Portal | Portál letectvo |